I Vesthimmerlands Kommune bliver der færre yngre til at betale udgiften til et stigende antal ældre borgere.

Der bliver flere og flere ældre i landets kommuner, og i nogle kommuner også færre borgere, der er på arbejdsmarkedet. Det mærker de i Vesthimmerlands Kommune, hvor antallet af borgere over 65 år er steget med 16 procent fra 2011 til 2018. Og i 2026 forventes der 31 procent flere ældre borgere end i 2011. Borgmester Per Bach Laursen, Venstre, er udmærket klar over udfordringen med de flere ældre borgere. - Vi har i flere år været at optaget af, at den store gruppe af ældre borgere har nogle ordentlige vilkår, siger Per Bach Laursen. Lille indtægtsgrundlag I budgettet for 2022 er der samlet set tilført 21 millioner kroner til at bevare serviceniveauet og kernevelfærden på sundheds-, handicap- og ældreområdet. - Det koster på den kommunale økonomi, og i Vesthimmerlands Kommune er indtægtsgrundlaget ikke så stort, siger Per Bach Laursen, som erkender, at det bliver en udfordring for byrådet at løse opgaven med de flere ældre. Per Bach Laursen peger på, at det kan være nødvendigt at få midler andre steder fra end fra kommuneskatten. - Jeg er bevidst om de midler, vi skal bruge i fremtiden. Og hvis ikke vi selv kan producere alle de skattekroner, der skal til, så må vi have pengene andre steder fra. Og det kan kun blive staten, siger Per Bach Laursen.